TQM แย้ม Q4 โตต่อ รับไฮซีซั่น ย้ำเป้ายอดขายปีนี้ 2.9 หมื่นล้าน
TQM แย้มไตรมาส 4/65 โตต่อ รับไฮซีซั่นประกันรถยนต์-บ้าน พร้อมออกผลิตภัณฑ์กระตุ้นยอดขายต่อเนื่อง ย้ำเป้าปี 65 กว่ายอดขาย 2.9 หมื่นลบ. เผยปี 68-69 ดันบริษัทย่อย 2-3 แห่งเข้าตลาดฯ ปักหมุดปี 70 ขยายฐานลูกค้าแตะ 10 ล้านราย
TQM แย้มไตรมาส 4/65 โตต่อ รับไฮซีซั่นประกันรถยนต์-บ้าน พร้อมออกผลิตภัณฑ์กระตุ้นยอดขายต่อเนื่อง ย้ำเป้าปี 65 กว่ายอดขาย 2.9 หมื่นลบ.
29 พ.ย. 2565

นายสุรัตน์ ประลองศิลป์ ประธานบริหารการพาณิชย์ บริษัท ทีคิวเอ็ม อัลฟา จำกัด (มหาชน) หรือ TQM เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) วันที่ 24 พ.ย.65 ว่า งวดไตรมาส 3/65 บริษัทฯ มีรายได้รวม 925.4 ล้านบาท เพิ่มขึ้น 1.1% เมื่อเทียบกับงวดเดียวกันของปีก่อนที่มีรายได้รวม 915.4 ล้านบาท เนื่องจากในไตรมาส 3/64 มีการบันทึกกำไรพิเศษจากการซื้อบริษัทย่อยในราคาที่ต่ำกว่ามูลค่ายุติธรรม 63.8 ล้านบาท ซึ่งรวมอยู่ในรายได้อื่น และมีรายได้จากประกัน COVID-19 จำนวน 18.6 ล้านบาท แต่หากเปรียบเทียบรายได้ปกติจะเห็นว่ารายได้รวมในไตรมาส 3/65 เพิ่มขึ้น 11.1%
ส่วนกำไรสุทธิ 205.9 ล้านบาท ลดลง 15.2% แต่หากเปรียบเทียบโดยไม่รวมกำไรพิเศษจากการซื้อบริษัทย่อยในราคาที่ต่ำกว่ามูลค่ายุติธรรม 63.8 ล้านบาท ในไตรมาส 3/64 จะเห็นว่ากำไรสุทธิปกติจะเพิ่มขึ้น 15% เมื่อเทียบกับงวดเดียวกันของปีก่อน เนื่องจากรายได้เพิ่มขึ้น และความสามารถในการทำกำไรจากธุรกิจปกติยังอยู่ในระดับที่ดี
ขณะที่แนวโน้มผลประกอบการในไตรมาส 4/65 จะเป็นจุดสูงสุดของปีนี้ เนื่องจากเป็นช่วงไฮซีซั่นของผลิตภัณฑ์ประกันรถและประกันสุขภาพ ทั้งนี้ ผลิตภัณฑ์ประกันสุขภาพ ประกันบ้าน และประกันการเดินทาง จะสามารถทดแทนยอดเบี้ยประกัน COVID-19 ในปี 2564 ได้ รวมทั้งมีการออกผลิตภัณฑ์ใหม่อย่างต่อเนื่อง จึงยังคงตั้งเป้าหมายยอดเบี้ยประกันรวมของทั้งกลุ่มปี 65 แตะระดับ 29,000 ล้านบาท
สำหรับแนวโน้มผลประกอบปี 65 คาดเติบโต 10% เมื่อเทียบจากปี 64 โดยประกันบ้านมียอดขายเติบโตกว่า 100% ส่วนรวมทั้งประกันการเดินทางเริ่มเติบโตขึ้น หลังจากในหลายประเทศเริ่มเปิดเมือง ส่งผลให้มีการเดินทางเพิ่มมากขึ้น
นอกจากนั้นในปี 68-69 บริษัทฯ มีแผนนำบริษัทย่อย 2-3 บริษัท เข้าซื้อขายในตลาดหลักทรัพย์แห่งประเทศไทย และยังคงตั้งเป้ายอดขายเบี้ยประกันรวมแตะระดับ 50,000 ล้านบาทในปี 69 และตั้งเป้าในปี 67 บริษัทฯ สามารถขยายฐานลูกค้าทั้งในประเทศไทย และ CLMV ได้ถึง 10 ล้านราย จากปัจจุบันมีฐานลูกค้าอยู่ 4 ล้านราย